**Seminar i EJERSKAB i NY POLITISK KULTUR**

Modul 1: 17. - 18. november 2018 kl. 8.30 - 16.30

Modul 2: 6. januar 2019 kl. 8.30 - 17.30

Modul 3: 3. februar 2019 kl. 8.30 - 17.30

Adresse: Freltoftevej 27, Freltofte, 5792 Årslev (der er mulighed for overnatning og for at blive afhentet ved Årslev station)

Det ligger dybt i Alternativets DNA ikke at købe de gængse politiske diskussioners forudsætninger og forud antagelser. Nødvendighedens politik hvor økonomiske rationaler kommer før alt hører fortiden til. Meget skal tænkes helt forfra - også den politiske kultur! For at opnå bæredygtighed er det helt centralt at bygge nye broer, skabe rum for tillid og samskabelse både internt i bevægelsen og eksternt. Det er netop her seminarerne i Ejerskab i Ny Politisk Kultur kommer ind.

Med Ny Politisk Kultur vil vi i Alternativet gerne blive bedre til at kommunikere konstruktivt og ligeværdigt.  Der skal være plads til både enighed og uenighed på tværs af forskelle. Vi skal blive bedre til at indleve os i og forstå hinanden, og finde fælles fodslag på tværs af forskelle.

Al forandring starter med os selv og viser sig i vores kommunikation og interaktion med andre. Derfor er fokus på seminarerne netop indre og personlig bæredygtighed, hver isærs eget selv, identitet og unikke perspektiver, i samspil med andre.

Et seminar i Ejerskab i Ny Politisk kultur giver dig mulighed for at komme tættere på dig selv, på at få øje på og forandre blinde pletter og for dig uhensigtsmæssige vaner, mønstre og overbevisninger, men også at forstærke dine styrker samt opdage og integrere nye og mere hjælpsomme tilstande i og tilgange til kommunikation.

Nedenfor finder du et par udtalelser fra tidligere deltagere om, hvad der var særlig godt for dem ved seminaret:

“Det var at arbejde konkret med værdierne – og den røde tråd der var igennem hele seminaret omkring dem. Derudover opfølgningen vi havde den sidste dag, hvor vi efter-reflekterede over hvad vi havde lært i fht vores udfordringer-/udviklingspotentiale omkring værdierne. Jeg synes der var en rigtig god balance mellem at modtage undervisning, arbejde i grupper og lave ”indre øvelser” meditationer og visualiseringer. Det var et meget alsidigt, levende og varieret seminar forløb 😊 UFa-erne var meget velforberedte og med rigtig godt undervisningsmateriale til mappen. Især nogle meget flotte og inspirerende flip-overs 😊 Og så var det rigtig dejligt der blev sørget så godt for os – kaffe, te, morgenmad, snack – under seminaret.”

“Øvelsen med bl.a. debatten på DR2, var god at se og arbejde med. Gruppe Øvelserne var også gode. Det er også godt, at det forløber over fire hele dage. Jeg synes, man kommer fint omkring. Det var godt at det var så varieret, det der skete. Hhv. øvelser og oplæg. Jeg kan rigtig godt lide at vi har fået en mappe med informationerne i, hvor vi også kan skrive og besvare forskellige spørgsmål mv.”

Overordnet formål med Ejerskab i Ny Politisk Kultur

- At samarbejde og samtaler bliver nemmere for alle at deltage i.

- At udvikle, integrere og øge personligt ejerskab til Alternativets Værdier og Debatdogmer.

- At styrke og udvikle bevidsthed, integritet, indsigt og kompetencer, fagligt såvel som personligt, med det mål i højere grad at blive i stand til at være en autentisk, nærværende, lyttende, nysgerrig, indlevende, respektfuld og en ærlig aktør i samtaler og samarbejde.

- At tilbyde undervisning og facilitering i Ejerskab i Ny Politisk Kultur – seminarer, workshops mm. for medlemmer af Alternativet og andre interesserede.

- At tilbyde uddannelse i at undervisere og facilitere Ejerskab i Ny Politisk Kultur, således at seminarer og workshops mm. i Ejerskab i Ny Politisk Kultur kan tilbydes i alle afkroge af landet.

- At udvikle formen og indholdet af Ejerskab i Ny Politisk Kultur ved inddragelse af feedback og evalueringer fra deltagere samt undervisere og facilitatorer.

Mål for Seminarer i Ejerskab i Ny Politisk Kultur

- At styrke Ny Politisk Kultur

- At udvide og styrke den enkeltes unikke personlige fundament til at samtale og samarbejde.

- At facilitere større personligt ejerskab i Alternativets Værdier og Debatdogmer

- At flere bliver  endnu bedre ambassadører for Alternativet

Seminarernes indhold

For at få mere ejerskab til både vores Værdier og Debatdogmer i Alternativet – som en hjælp til at skabe ny politisk kultur, vil du på vores seminar få lejlighed til at udvikle, integrere og øge dit personlige ejerskab i netop Værdier og Debatdogmer.

  “Levende systemer er bæredygtige, når de er i balance. Justering og balance sker gennem feedback fra de indre strukturer, fra omgivelserne og miljøet” Steen Hildebrandt & Michael Stubberup - “Bæredygtig Ledelse - Ledelse med Hjertet”

Vi tilbyder derfor en personlig udviklingsproces. Det gør vi med afsæt i at vi alle har vores unikke model af verden og med Teori U som vores GPS med forskellige tilgange til kommunikation, samarbejde, tilstands- og værdiarbejde – mentalt/kognitivt, følelsesmæssigt/emotionelt, systemisk, neuro lingvistisk og relationelt.

Vi skal lege, træne, øve, reflektere, fordybe os, og være stille sammen. Læs evt. referencer fra tidligere deltagere sidst her på siden.

Seminarernes form

Seminarerne starter med et to-dages modul, modul 1, og efterfølgende af to heldags seminardage, modul 2 og 3. Der vil være 2-5 uger mellem hvert modul, således at der er tid til at reflektere, bruge og integrere det tilegnede samt træne det i øvegrupper. Som deltager kommer du i en øvegruppe med 2-4 andre deltagere, hvor I mellem hvert modul træner sidste moduls materiale. Det arrangerer vi på modul 1. Forvent at bruge minimum 10 effektive timer i din øvegruppe. Herudover vil der være fokuspunkter at arbejde med individuelt. Forud for seminaret vil du få tilsendt materiale med nogle spørgsmål og med noget egen forberedelse. Sidstnævnte skal forberedes hjemmefra og vil blive inddraget i seminaret i det omfang hver enkelt oplever det relevant. Ligeledes, vil du undervejs få tilsendt undervisningsmateriale med fagligt stof, som bruges under seminaret som baggrundsviden for de øvelser vi laver. Der vil kun i begrænset og nødvendigt omfang blive undervist i det, da vi prioriterer at bruge vores tid sammen på øvelser - få det ind under huden, walk the talk. Din feedback er afgørende for os som undervisere og facilitatorer, så vi kan få vished for hvad der virker godt og hvad der kan gøres bedre. Du vil derfor efter endt seminar modtage en evalueringsformular, hvor dit svar vil indgå i vores videreudvikling af seminarerne.

Alle moduler starter kl. 08.30. Modul 1 slutter kl.16.30 og modul 2 og 3 en time senere, kl. 17.30.  Der vil være morgenmad fra 08.30 til 09.00 samt en halv times frokostpause til den medbragte mad omkring klokken 12.00 på alle modulerne. Derudover vil der være drikkevarer, frugt, kaffe/the og lidt sødt i løbet af dagen. På modul 3 vil vi afslutte med fejring og diplomoverrækkelse.

Undervisere:

Kaj Løvstrøm Nilsson er uddannet Træner og Coach i NLP samt Enneagram Facilitator.

Susanne Wich er uddannet lærer og psykolog, medlem af konfliktmægling rådet.

Assistenter: Ole og Gitte Bork

Pris:

500 kr. for medlemmer/6000 kr. for ikke-medlemmer

Tilmelding:

Send en mail til bergstedt-bork@axios.dk, hvor du oplyser:

I overskriften: Tilmelding seminar Ejerskab i Ny Politisk Kultur på Fyn

Fulde navn og telefonnummer

Lokalkreds og storkreds

Hvilke aktiviteter du er engagerede i, i Alternativet, hvis nogen.

Vi vægter højt, at du som deltager oplever dig inspireret af Alternativets Værdier, Debatdogmer og hermed ny politisk kultur – og at du har bevidsthed på, hvad du forholdsvis nemt udlever og hvad der er lidt mere udfordrende for dig, når bølgerne går højt…

Inden du tilmelder dig, så vær opmærksom på, at det fordrer din fulde deltagelse på alle moduler, forberedelse og tid til egen fordybelse samt tid til at mødes til øveaftener/-dage med 2-4 andre mellem modulerne. Det vil både gøre din deltagelse lettere, dit udbytte større, men det er også af hensyn til de andre deltagere og det fælles sociale læringsrum som opstår.

Vi fraråder tilmelding til seminaret, hvis du er hårdt ramt eller sygemeldt på grund af stress og/eller depression eller på anden måde er “ude i tovene” i dit liv lige nu. Er du i tvivl, så gør opmærksom på det ved din henvendelse.

Vores faglige afsæt og inspirationskilder

Alle undervisere og facilitatorer (UFa-ere) af seminarer i Ejerskab i Ny Politisk Kultur har erfaringer i:

At undervise og facilitere grupper på op til 30 deltagere

At arbejde indenfor det kommunikative/systemiske/relationelle felt

At arbejde med personlige lærings- og udviklingsprocesser

Derudover har alle UFa-ere taget uddannelsen som underviser og facilitator i seminarer i Ejerskab i Ny Politisk Kultur. Vil du læse mere om uddannelsen eller kunne du tænke dig at blive UFa-er, så kontakt Pippilotta via mail janni.pippilotta@alternativet.dk, så sender hun dig informationsmateriale til dig.

Udover vores faglige baggrund, har vi en bred vifte af erfaringer fra vores liv og virke. En række af vores inspirationskilder kan du ser her nedenfor.

Fritz Pearls, Virginia Satir, Milton Erickson, John Grinder, Richard Bandler, Daniel Goldman, Otto Scharmer, Dalai Lama, Charlie Murphy, Adam Kahane, Richard J. Davidson, Jacob L. Moreno, Donald W. Winnicott, og fra hjemmefronten Jes Bertelsen, Helle Jensen, Jesper Juul, Steen Hildebrandt, Michael Stubberup, Tor Nørretranders, Ole Vadum Dahl, Garba Diallo, Uffe Elbæk, Mette Lindgren Helde, Else Hammerich, Hal Koch, Susan Hart, Henning Daverne, Jes Bertelsen, Jesper Juul, Peter Høeg, Sebastian Overgaard, Nadja U. Prætorius, Simon Krohn, og selvfølgelig Lene Bredahl, medudvikleren af de første seminarer i Ejerskab i Ny Politisk Kultur og ansvarlig UFa-er for den afsluttende uddannelsesweekend for kommende UFa-ere.